Uddannelsesminister Esben Lunde Larsen (V) gik bag ryggen på en af sine egne partifæller, da han i Folketinget lagde pres på Trafikstyrelsen i den sag, der kunne sikre hans nærmeste familie en milliongevinst på et vindmølle-eventyr.

Esben Lunde var ikke selv var medlem af Folketingets transportudvalg. Derfor brugte han Venstres erfarne transportordfører Kristian Pihl Lorentzen, da sagen i marts skulle rejses på et samråd med daværende transportminister Magnus Heunicke (S).

Se også: V-minister presser styrelse: Ville sikre sin familie milliongevinst

Men partifællen Kristian Pihl Lorentzen anede ikke, at Esben Lunde Larsens far og bror havde store økonomiske interesser i, at der blev opsat 25 kæmpe vindmøller op ved indflyvningen til Stauning Lufthavn. Det havde styrelsen afvist, og på samrådet angreb Esben Lunde den afgørelse i skarpe vendinger.

– Det havde jeg slet ikke kendskab til. Men når der kommer et gruppemedlem og beder om et samråd, så imødekommer man det normalt som hovedordfører. Han var ikke selv medlem af transportudvalget, siger Kristian Pihl Lorentzen.

– Men vidste du, at der var de økonomiske interesser?

– Nej.

– Hvad synes du om, at man indkalder til samråd i sager, som man selv har økonomiske interesser i?

– Det har jeg ingen kommentarer til, siger Kristian Pihl Lorentzen, der under samrådet virkede paf og mundlam over Esben Lundes angreb på daværende transportminister Magnus Heunicke - og myndighedernes afgørelse om, at det var for farligt at opsætte 25 stk. 150 meter høje vindmøller så tæt på lufthavnen.

Som Ekstra Bladet afslørede i går, stod uddannelsesministerens far og bror til at få en betydelig milliongevinst i form af betaling for en gammel, meget mindre vindmølle - samt kompensation for, at vindmølleparken skulle rejses på bl.a. deres jordstykker. (artiklen fortsætter under dokumentet)

Her ses uddrag af dokumenter fra Gestenge Vind-park, som ville sikre V-ministerens nærmeste familie en milliongevinst. 67 små, gamle møller skulle erstattes af 25 nye møller med en højde på 150 meter.

Uddannelsesminister Esben Lunde Larsen (V) fastholder dog, at han anser det for helt naturligt, at han ikke orienterede Folketinget om sine personlige, økonomiske interesser i sagen.

– Jeg kunne da godt have nævnt ved samrådets begyndelse, at vi havde interesser i det. Men det tror jeg ikke, jeg burde have gjort. Det er helt alment kendt i vores lokalområde, at vi har interesser i vindmøller. Det har vi haft mange år, forklarede Esben Lunde Larsen i går uden for Venstres gruppeværelse på Christiansborg.

Men vindmølle-interesserne var altså ikke så alment kendte, at partifællen Kristian Pihl Lorentzen havde opdaget dem.

Se også: CV-minister: Jeg har ret til at kæmpe for min privatøkonomi

Se også: Nu svigter CV-ministerens hukommelse: Var du ude eller inde, Esben?

Se samrådet her: